मिस्र के प्रधानमंत्री ने इस्तीफा दिया  
मिस्र के प्रधानमंत्री अहमद शफीक ने इस्तीफा दे दिया है। देश के सशस्त्र बलों की सर्वोच्च परिषद ने सोशल नेटवर्किंग वेबसाइट 'फेसबुक' पर इसकी घोषणा की।
मिस्र के प्रधानमंत्री अहमद शफीक ने इस्तीफा दे दिया है। देश के सशस्त्र बलों की सर्वोच्च परिषद ने सोशल नेटवर्किंग वेबसाइट 'फेसबुक' पर गुरुवार को इसकी घोषणा की।  समाचार एजेंसी डीपीए के अनुसार शफीक और उनके मंत्रिमंडल को हटाने की मांग को लेकर काहिरा के तहरीर चौक पर भारी धरना प्रदर्शन प्रारंभ होने से कुछ घंटे पहले ही प्रधानमंत्री के इस्तीफा की घोषणा की गई। घोषणा में कहा गया है कि नई सरकार के गठन के लिए पूर्व परिवहन मंत्री एस्साम शराफ को नियुक्त किया गया है।   मिस्र में 18 दिनों तक चले सरकार विरोधी प्रदर्शनों के कारण पूर्व राष्ट्रपति हुस्नी मुबारक के 11 फरवरी को इस्तीफा देना पड़ा था। तब से सशस्त्र बलों ने शासन की कमान संभाल रखी है। सेना की अपील के बावजूद शफीक को हटाने को लेकर लगातार जारी हड़ताल और प्रदर्शनों का दौर जारी रहा। शफीक को हटाने की मांग ने पिछले सप्ताह जोर पकड़ लिया था। कई विपक्षी कार्यकार्ताओं का मानना है शफीक और अन्य मंत्री मुबारक के करीबी थे और उनमें से कुछ ने प्रदर्शनों को विफल करने के लिए हिंसा इस्तेमाल किया था। गौरतलब है कि प्रदर्शनकारियों को खुश करने के मकसद से मुबारक ने मंत्रिमंडल में फेरबदल करते हुए पूर्व नागरिक उड्डयन मंत्री शफीक को प्रधानमंत्री नियुक्त किया था।